รัฐบาลไทย-ข่าวทำเนียบรัฐบาล-รมว.มท.ติดตามการดำเนินงานอันเกี่ยวเนื่องกับพระราชพิธีถวายพระเพลิงพระบรมศพในส่วนภูมิภาค
วันพุธที่ 25 ตุลาคม 2560
รมว.มท.ติดตามการดําเนินงานอันเกี่ยวเนื่องกับพระราชพิธีถวายพระเพลิงพระบรมศพในส่วนภูมิภาค
พลเอกอนุพงษ์ เผ่าจินดา รัฐมนตรีว่าการกระทรวงมหาดไทย และนายสุธี มากบุญ รัฐมนตรีช่วยว่าการกระทรวงมหาดไทย เป็นประธานการประชุม ผ่านระบบวีดิทัศน์ทางไกล
วันนี้ (24 ต.ค. 60) เวลา 14.00 น. ณ ห้องประชุมราชสีห์ (ห้องประชุม 1) ศาลาว่าการกระทรวงมหาดไทย พลเอกอนุพงษ์ เผ่าจินดา รัฐมนตรีว่าการกระทรวงมหาดไทย และนายสุธี มากบุญ รัฐมนตรีช่วยว่าการกระทรวงมหาดไทย เป็นประธานการประชุม ผ่านระบบวีดิทัศน์ทางไกล (Video conference) ไปยังจังหวัดทั่วประเทศ เพื่อซักซ้อมแนวทางการดําเนินงาน และติดตามความคืบหน้าการเตรียมความพร้อมในภารกิจอันเกี่ยวเนื่องงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร โดยมี นายฉัตรชัย พรหมเลิศ ปลัดกระทรวงมหาดไทย ผู้บริหารระดับสูงของกระทรวงมหาดไทย อธิบดี ผู้ว่าการรัฐวิสาหกิจในสังกัดกระทรวงมหาดไทย ผู้ตรวจราชการกระทรวง และผู้เกี่ยวข้องเข้าร่วมประชุม
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า การประชุม VCS ในวันนี้เป็นการประชุมซักซ้อมในเรื่องต่างๆ เกี่ยวกับแนวทางดําเนินงานตามภารกิจอันเกี่ยวเนื่องพระราชพิธีถวายพระเพลิงพระบรมศพฯ ซึ่งขณะนี้ภาพรวมในส่วนภูมิภาค ได้มีการจัดเตรียมความพร้อมเสร็จเรียบร้อยและเป็นไปด้วยดีจากการตรวจเยี่ยมในพื้นที่ที่ผ่านมา และในการปฏิบัติงานมีแนวทางต่างๆ ในการเข้าร่วมพิธี อาทิ การแต่งกายของประชาชน ซึ่งอาจมีข้อซักถามในเรื่องดังกล่าว จึงขอให้ทุกพื้นที่สร้างความเข้าใจ และใช้วิธีการขอความร่วมมือพี่น้องประชาชนเป็นหลัก รวมทั้งกําชับให้จังหวัดและอําเภอ ดูแลความเรียบร้อยในพื้นที่ โดยเฉพาะการอํานวยความสะดวกในการเดินทางให้แก่ประชาชนที่จะเข้ามาร่วมในพิธีฯ
สําหรับการเตรียมพร้อมในพิธีถวายดอกไม้จันทน์ของประชาชนในส่วนภูมิภาค รัฐมนตรีว่าการกระทรวงมหาดไทย ได้เน้นย้ําให้หน่วยงานที่เกี่ยวข้อง ดําเนินการดังนี้ 1) การก่อสร้างพระเมรุมาศจําลอง ซุ้มถวายดอกไม้จันทน์ พระจิตกาธาน ในแต่ละพื้นที่ ซึ่งขณะนี้เรียบร้อยเป็นไปด้วยดี และมีความพร้อมในการจัดงานพิธีฯ สําหรับในบางพื้นที่ที่ช่วงนี้มีเหตุการณ์ธรรมชาติที่อาจส่งผลกระทบได้ ขอให้จังหวัดและอําเภอได้ตรวจสอบดูแลพื้นที่ และสถานที่จัดงานอย่างใกล้ชิด เพื่อร่วมกันป้องกันและแก้ไขปัญหาดังกล่าว 2) เรื่องดอกไม้จันทน์ ให้จังหวัดและอําเภอบริหารจัดการตามความเหมาะสม และตามสภาพการใช้งานจริง รวมถึงการกํากับดูแลการเผาดอกไม้จันทน์ฯ ที่ประชาชนได้ถวายในพิธีดังกล่าวในแต่ละพื้นที่ 3) การประชาสัมพันธ์ ขอให้ทุกพื้นที่ สื่อสารสร้างความเข้าใจให้กับพี่น้องประชาชน ตลอดจนเจ้าหน้าที่ผู้ปฏิบัติงาน เกี่ยวกับงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช พร้อมทั้งขอความร่วมมือพี่น้องประชาชนในการเข้าร่วมพิธีฯ ในพื้นที่ 4) การดําเนินการของจิตอาสาเฉพาะกิจฯ ซึ่งมีการแบ่งงานตามประเภทของกิจกรรม ทั้งหมด 8 กิจกรรม โดยขอให้แต่ละพื้นที่ดําเนินการตามแนวทางที่ได้วางไว้ พร้อมทั้งมอบหมายให้เจ้าหน้าที่รับผิดชอบหลักในการกํากับดูแลภารกิจอย่างชัดเจน เพื่อให้การดําเนินงานเป็นไปด้วยความเรียบร้อย
จากนั้น นายสุธี มากบุญ รัฐมนตรีช่วยว่าการกระทรวงมหาดไทย ได้เน้นย้ําให้ กอร.พระราชพิธีฯ ในส่วนภูมิภาค ได้ยึดหลักการทํางานและแนวทางปฏิบัติเช่นเดียวกับในส่วนกลาง โดยยึดหลักการ “เรียบร้อย ถูกต้อง งดงาม และสมพระเกียรติ” พร้อมทั้งให้มอบหมายเจ้าหน้าที่รับผิดชอบในการติดต่อประสานการปฏิบัติงานกับส่วนกลาง ตลอดในช่วงงานพระราชพิธีฯ รวมทั้งกําชับให้ทุกพื้นที่ได้จัดเตรียมแผนเผชิญเหตุ เพื่อเตรียมพร้อมรองรับสถานการณ์ฉุกเฉินที่อาจเกิดขึ้น ตลอดจนการดําเนินงานของจิตอาสาฯ เพื่อร้อยใจเป็นหนึ่งเดียวกันทั้งในส่วนของภาคเอกชนและภาคประชาชน เพื่อให้การดําเนินงานเป็นไปอย่างสมพระเกียรติ
นอกจากนี้ ในช่วงท้ายของการประชุมฯ ผู้ว่าราชการจังหวัด ยังได้นําเสนอและแลกเปลี่ยนหารือถึงแนวทางการดําเนินงาน และปัญหาต่างๆ ที่เกิดขึ้นในพื้นที่ เพื่อให้การดําเนินงานในส่วนภูมิภาคเป็นไปในแนวทางเดียวกัน
สุดท้าย รัฐมนตรีว่าการกระทรวงมหาดไทย ได้กล่าวขอบคุณและให้กําลังใจแก่ผู้ว่าราชการจังหวัดและผู้เกี่ยวข้องทุกฝ่ายที่ได้ร่วมกันดําเนินงานในภารกิจอันสําคัญนี้ ด้วยความมุ่งมั่นและตั้งใจ โดยมีการบูรณาการร่วมกับทุกภาคส่วน เพื่อให้การจัดกิจกรรมต่างๆ ในพื้นที่ดําเนินไปอย่างเรียบร้อยและสมพระเกียรติ